Baba Lee: 'Dis heerlik om hom terug te hê' | Maroela Media
Baba Lee: 'Dis heerlik om hom terug te hê'
Baba Lee (Foto: Facebook)
Klein Lee Janse van Rensburg van Vereeniging, wat op 2 Januarie gebore is en reeds talle terugslae in sy kort lewe beleef het, sterk goed by die huis aan nadat hy drie weke lank om sy lewe in die hospitaal moes veg.
Judith Janse van Vuuren, Lee se ouma, het Maandag aan Maroela Media gesê Lee is nou al twee weke by die huis en dit gaan goed met hom.
"Die enigste probleem was dat hy heeltyd sy melk opgebring het, maar ons het eergister die melk verander. Ons hoop dit sal hom help, want hy was so 'n bietjie olik.
"Die seer op sy armpie is amper gesond en dit gaan goed met hom. Hy is nou 'n vraatjie en raak lekker vet," skerts sy.
Maroela Media het vroeër berig Lee se ouers, Nikita en Shaun, het kort voor Nuwejaar gehoor hul ongebore baba se hart klop te vinnig. Die dokter het Nikita aangeraai om hom op 2 Januarie weer te kom spreek. Lee is daardie selfde middag nog met 'n keisersnee in die Vereeniging/Kopanong-hospitaal gebore.
Hy het voor sy geboorte 'n stoelgang in die baarmoeder gehad en daarvan ingekry. Vrugwater het ook in sy longe beland. Hoewel hy direk ná geboorte suurstof ontvang het, het hy kort daarna epileptiese aanvalle begin kry.
Hy was tien dae lank in die intensiewesorgeenheid, gekoppel aan sewe druptoestelle en 'n hart- en suurstofmasjien. Dokters het ook deurgaans sy bloeddruk en breinaktiwiteit dopgehou. Hy is daarna na die hoësorgeenheid oorgeplaas toe dokters 'n virus ontdek wat sy hele liggaam besmet het.
Lee het in 'n stadium ook sepsis in sy linkerarm ontwikkel nadat van die medikasie uit 'n drup in sy weefsel beland het. Die klein vegtertjie het egter sedertdien wonderbaarlik goed herstel en is einde Januarie uit die hospitaal ontslaan.
Lee se gesin wag nou net vir die uitslae van Lee se breinskandering wat hulle op 26 Februarie sal ontvang. Die sepsis in sy arm word ook geleidelik gesond.
Janse van Vuuren sê dit is heerlik om Lee by die huis te hê nadat dit 'n tyd lank so sleg met hom gegaan het.
"Dit is vir ons 'n groot, groot wonderwerk elke dag; dat hy deurgehaal en aan ons teruggegee is, dit is ál wat hy is – 'n klein wonderwerk. Dit is heerlik om hom by die huis te hê," het sy gesê.
Op die pad vorentoe sal Lee gereeld die pediater moet besoek en hy moet vir ses maande medikasie ontvang om sy epileptiese aanvalle te beheer. Sodra die gesin die uitslae van die breinskandering ontvang het, sal hy ook daagliks fisioterapie kry om sy breinfunksionaliteit te stimuleer.
Lees alle vorige berigte oor Baba Lee op Maroela Media.
Singende hawelose se lewe verander ná video
Valentynsdag-piekniek: Hier is die wenner
#JongStemme: Vat die langpad, vrou-alleen
Tweede treffer vir Ivan Roux op Top-20
Hy is pragtig en hoop hy word gou mooi groot.
So 'n pragtige ou seuntjie! Ons bid dat God hom volkome sal herstel en hy sommer 'n geseënde lewe sal hê!
Ons dien 'n Almagtige Groot God en Hy hoor verseker elke gebed. Jy is 'n regte klein vegtertjie en het in almal se harte gekruip.